RETTENS DOM (Anden Afdeling)

6. november 1997

Sag T-71/96

Sonja Edith Berlingieri Vinzek

mod

Kommissionen for De Europæiske Fællesskaber

»Tjenestemænd — udvælgelsesprøve baseret på kvalifikationsbeviser og prøver — afslag på at deltage i de mundtlige prøver«

Fuldstændig gengivelse på fransk II-921

Angående:

Påstand om annullation af afgørelse af 26. marts 1996 fra udvælgelseskomiteen for udvælgelsesprøve KOM/A/955 om ikke at give sagsøgeren adgang til den mundtlige del af prøven og om fornødent annullation af samme udvælgelseskomites oprindelige afgørelse af 16. februar 1996.

Udfald:

Frifindelse.

Resumé af dom

Meddelelse om den almindelige udvælgelsesprøve KOM/A/955 med henblik på oprettelse af en reserveliste for ansættelse af ekspeditionssekretærer (A4/A5) med østrigsk statsborgerskab blev offentliggjort i De Europæiske Fællesskabers Tidende den 4. oktober 1995 (EFT C 259 A, s. 9, kun i den tyske udgave). Denne udvælgelsesprøve, der var baseret på kvalifikationsbeviser og prøver, omfattede fire valgmuligheder, heraf en om ansættelse af medarbejdere med erfaring i almindelig administration, offentlig administration eller ledelse.

Punkt IV.B i meddelelsen om udvælgelsesprøven har, for så vidt angår bedømmelsen af kvalifikationsbeviserne, følgende ordlyd:

»1. Efter at der er meddelt adgang til udvælgelsesprøven, fastsætter udvælgelseskomiteen kriterierne for bedømmelsen af ansøgernes kvalifikationsbeviser, idet der skal tages særligt hensyn til arten og varigheden af den faglige erfaring, som har relevans i forhold til udvælgelsesprøven.

2. Udvælgelseskomiteen gennemgår herefter på baggrund af disse kriterier kvalifikationsbeviserne for de ansøgerne, der er givet adgang til at deltage i prøven. De ansøgere, der har de bedste kvalifikationsbeviser, vil få adgang til den mundtlige prøve.«

Sagsøgeren, som er østrigsk statsborger, er uddamiet som dyrlæge og har siden 1974 arbejdet som selvstændig konsulent på tekniskadministrative områder inden for veterinærsektoren. Hun indgav i overensstemmelse med reglerne en ansøgning om deltagelse i udvælgelsesprøve KOM/A/955, idet hun valgte muligheden »almindelig administration, offentlig administration og ledelse«.

Ved skrivelse af 16. februar 1996 fik hun meddelelse om, at udvælgelseskomiteen, efter at denne havde gennemgået »egnethedsbeviserne« for ansøgerne i henhold til punkt IV.B. 1 og IV.B.2 i meddelelsen om udvælgelsesprøven og havde taget arten og varigheden af den faglige erfaring, som havde relevans til prøven, i betragtning, havde truffet afgørelse om ikke at indkalde hende til den mundtlige prøve, selv om hun opfyldte betingelserne for adgang som fastsat i meddelelsen om udvælgelsesprøven.

Ved skrivelse af 29. februar 1996 anmodede sagsøgeren om en fornyet bedømmelse af denne afgørelse. Sagsøgte afviste denne anmodning om en fornyet bedømmelse ved skrivelse af 26. marts 1996 fra chefen for enhed 7, »Ansættelser«, i direktorat A, »Personale«, under Generaldirektorat IX — Personale og Administration (GDIX) (enhed IX.A.7).

Ved skrivelse af 23. april 1996 fremsatte sagsøgerens advokat på ny begæring om oplysning om de anvendte kriterier for bedømmelsen af ansøgernes kvalifikationer samt det nøjagtige tidspunkt for vedtagelsen af disse. Da sagsøgte ikke efterkom Į denne begæring med det samme, anlagde sagsøgeren nærværende sag, der blev registreret på Rettens Justitskontor den 15. maj 1996.

Ved skrivelse af 6. juni 1996 til sagsøgerens advokat oplyste chefen for enhed IX.A.7, at de kriterier, der blev fastlagt af udvælgelseskomiteen, »da den påbegyndte sit arbejde«, var som følger:

»Ved bedømmelsen af de registrerede ansøgeres ansøgninger med henblik på at udvælge dem, som skal gives adgang til den mundtlige prøve, har udvælgelseskomiteen besluttet at tage alle de adgangsbetingelser i betragtning, som fremgår af meddelelsen om udvælgelsesprøven, herunder særligt den faglige erfaring, samt at bedømme ansøgerne ud fra deres respektive kvalifikationer.

For så vidt angår ansøgernes uddannelse har udvælgelseskomiteen besluttet at give maksimum 45 point ud fra uddannelsens omfang.

Med hensyn til den faglige erfaring vil følgende aspekter særligt indgå i bedømmelsen: varighed, arten af den udøvede faglige virksomhed, niveauet og stillingsbetegnelsen for de udøvede funktioner samt eventuel erfaring fra internationale organisationer. Faglig erfaring kan samlet maksimalt give 65 point.

For sprogkundskaber fastsætter udvælgelseskomiteen et maksimum på 7 point, der gives ud fra kundskabernes omfang.

Udvælgelseskomiteen bestemmer, at der kun gives adgang til den mundtlige prøve for ansøgere, som har mindst 80 ud af de 117 ovennævnte point.«

I samme skrivelse begrundedes afslaget på sagsøgerens ansøgning som følger:

»De point, som udvælgelseskomiteen har tildelt s. Berlingieri Vinzek, nemlig 25 point for ’uddannelse’, 30 point for ’faglig erfaring’ og 7 point for ’sprogkundskaber’, i alt 62 point, tillader ikke udvælgelseskomiteen at medregne hende blandt de ansøgere, der skal indkaldes til den mundtlige prøve.

Det er især på grund af Deres klients faglige erfaring, der hovedsageligt har bestået i virksomhed som konsulent på veterinærområdet, at udvælgelseskomiteen kun har kunnet tildele hende 30 ud af 65 point.«

Ved skrivelse af 2. juni 1997 til Justitskontoret har sagsøgeren anmodet om tilladelse til, at der i sagen blev fremlagt en række dokumenter vedrørende hendes optagelse på eģnethedslisten for udvælgelsesprøve KOM/A/1032, der blev afholdt med henblik på ansættelse af en chef for enhed 2, »Veterinære og zootekniske retsforskrifter«, i Direktorat B.II — Kvalitet og sundhed under Generaldirektorat VI — Landbrug (GD VI) (enhed VI.B.II.2), som hun modtog meddelelse om ved Kommissionens skrivelse af 16. april 1997.

Den anden påstand

Sagsøgeren har ikke alene nedlagt påstand om annullation af udvælgelseskomiteens afgørelse af 26. marts 1996, men også — om fornødent — om annullation af udvælgelseskomiteens oprindelige afgørelse af 16. februar 1996 (præmis 17).

Imidlertid fremgår det af fast retspraksis, at den afgørelse, ved hvilken udvælgelseskomiteen afslår at give en ansøger adgang til prøverne efter på ansøgerens begæring at have foretaget en fornyet bedømmelse af hans ansøgning, erstatter udvælgelseskomiteens tidligere afgørelse og ikke blot kan betragtes som en stadfæstelse af denne (præmis 18).

Henvisning til: Domstolen, 11. marts 1986, sag 294/84, Adams m.fl. mod Kommissionen, Sml. s. 977, præmis 14, 15 og 16; Domstolen, 16. december 1987, sag 206/85, Beiten mod Kommissionen, Sml. s. 5301, præmis 8; Retten, 11. februar l992, sag T-16/90, Panagiotopoulou mod Parlamentet, Sml. II, s. 89, præmis 20; Retten, 3. marts 1994, sag T-82/92, Cortes Jimenez m.fl. mod Kommissionen, Sml. Pers. II, s. 237, præmis 17.

Der er således ikke grund til at tage stilling til påstanden vedrørende annullation af udvælgelseskomiteens afgørelse af 16. februar 1996 (præmis 19).

Tilladelse til at fremlægge dokumenterne vedrørende udvælgelsesprøve KOM/A/1032 i sagen

Selv om der ikke findes nogen bestemmelse i procesreglementet, der udtrykkeligt foreskriver, under hvilke omstændigheder nye bevisligheder kan fremlægges i retsmødet, er det Rettens faste praksis, der hviler på kontradiktionsprincippet og hensynet til retten til forsvar, kun at tillade fremlæggelsen af sådanne dokumenter i undtagelsestilfælde, såfremt de af gyldige grunde ikke kunne være fremlagt under den skriftlige forhandling (præmis 22).

I denne sag har sagsøgeren fremført gyldige grunde til, at hun ikke tidligere kunne have fremlagt de pågældende dokumenter under den skriftlige forhandling. I øvrigt krænker en forsinket fremlæggelse af disse dokumenter ikke Kommissionens ret til forsvar, idet de allerede var fremsendt til Kommissionen i forbindelse med en procedure vedrørende besættelse af en stilling eller hidrørte fra Kommissionens egne tjenestegrene (præmis 23).

Realiteten

Det første anbringende om retsstridigheden af meddelelsen om udvælgelsesprøve KOM/A/955 og af afgørelserne truffet i henhold til denne

Det fremgår ved sammenholdelse af artikel 4 og artikel 5, stk. 1-4, i bilag III til vedtægten, at udvælgelseskomiteen efter at have gennemgået ansøgningsmaterialet først skal udfærdige listen over ansøgere, der gives adgang til udvælgelsesprøven. Derefter fastlægger den kriterierne for bedømmelsen af kvalifikationsbeviserne, og på grundlag af disse kriterier efterprøver den kvalifikationsbeviserne for de ansøgere, der er givet adgang til udvælgelsesprøven (præmis 32).

Henvisning til: Domstolen, 13. juli 1989, forenede sager 361/87 og 362/87, Caturla-Poch og de la Fuente Pascual mod Parlamentet, Sml. s. 2471, præmis 8.

I denne sag har sagsøgte behørigt fulgt denne fremgangsmåde (præmis 33).

De udvælgelseskriterier, der konkret er anvendt af udvælgelseskomiteen, og særligt de, der vedrører ansøgernes faglige erfaring (varighed, arten af den faglige virksomhed, niveauet og stillingsbetegnelsen for de udøvede funktioner samt eventuel erfaring fra internationale organisationer), er normale kvalitative kriterier i forbindelse med bedømmelse af ansøgernes kvalifikationsbeviser ved en udvælgelsesprøve (præmis 38).

Den bedømmelse, som en udvælgelseskomite foretager, når den skal vurdere ansøgernes egnethed, kan kun efterprøves af Fællesskabets retsinstanser i tilfælde af åbenbar krænkelse af de regler, der gælder for udvælgelseskomiteens arbejde. I denne sag er de gældende regler imidlertid fulgt af udvælgelseskomiteen (præmis 39).

Henvisning til: Retten. 15. juli 1993, forenede sager T-17/90, T-28/91 og T-17/92, Camara Alloisio m. fl. mod Kommissionen, Sml. II, s. 841, præmis 90.

Det andet anbringende om åbenbart urigtigt skøn

Inden for rammerne af de betingelser og krav, der er angivet i meddelelsen om udvælgelsesprøven, har udvælgelseskomiteen et vidt skøn ved bestemmelsen af udvælgelsesprøvens forløb og af det detaljerede indhold af de stillede prøver. Fællesskabets retsinstanser har kun adgang til efterprøve en prøves forløb i det omfang, det er nødvendigt for at sikre en ligebehandling af ansøgerne og objektiviteten i det valg, der skal ske mellem disse (præmis 46).

Henvisning til: Domstolen, 8. marts 1988, forenede sager 64/86, 71/86, 72/86, 73/86 et 78/86, Sergio m.fl. mod Kommissionen, Sml. s. 1399, præmis 22; Retten, 21. maj 1996, T-153/95, Kaps mod Domstolen, Sml. Pers. II, s. 663, præmis 37.

Disse principper kan anvendes ved en sammenlignende bedømmelse af ansøgernes kvalifikationsbeviser, på hvilket stadium udvælgelseskomiteen vil foretage den første udvælgelse blandt ansøgerne på grundlag af de kriterier, den allerede har fastlagt, for kun at tage kvalifikationsbeviserne for de bedste og mest egnede i forhold til den funktion, der skal udøves, i betragtning (præmis 48).

I denne sag har sagsøgeren ikke godtgjort, at udvælgelseskomiteen foretog et åbenbart urigtigt skøn med henblik på indholdet af de stillinger, som ekspeditionssekretær (A5/A4), der kunne besættes, ved dens mindre fordelagtige bedømmelse af hendes faglige erfaring, »der hovedsageligt har bestået i virksomhed som konsulent på veterinærområdet«, end den faglige erfaring, der var opnået af de personer, som havde arbejdet med administration, ledelse eller forvaltning (præmis 55).

Sagsøgeren har endvidere ikke fremlagt nogen bevisligheder for, at udvælgelseskomiteen foretog nogen som helst forskelsbehandling af ansøgerne, der kan rejse tvivl om udvælgelseskomiteens objektivitet i dens arbejde (præmis 56).

For så vidt angår det forhold, at sagsøgeren senere er blevet optaget på listen over egnede ansøgere i forbindelse med udvælgelsesprøve KOM/A/1032, bemærkede Retten, at denne specielle udvælgelsesprøve havde til formål at ansætte en kontorchef på området veterinære og zootekniske retsforskrifter, på hvilket felt sagsøgeren har en særlig faglig erfaring. De kriterier, der er fastlagt af udvælgelseskomiteen for en sådan speciel udvælgelsesprøve ved bedømmelsen af ansøgernes kvalifikationer, giver ikke, uanset hvilket nærmere indhold disse kriterier måtte have, mulighed for relevant at sammenligne en sådan udvælgelseskomites arbejde med arbejdet i en udvælgelseskomite for en almindelig udvælgelsesprøve, der afholdes med henblik på ansættelse af medarbejdere med erfaring inden for almindelig administration, offentlig administration eller ledelse. Betingelsen om faglig erfaring som krav til ansøgerne ved en udvælgelsesprøve må bedømmes alene på grundlag af de formål med udvælgelsesprøven, som er angivet i den generelle beskrivelse af arbejdsopgaverne i meddelelsen om udvælgelsesprøven (præmis 57).

Henvisning til: Retten, 22. maj 1990, sag T-50/89, Sparr mod Kommissionen, Sml. II, s. 207, præmis 18.

Det tredje anbringende om manglende overholdelse af begrundelsespligten

Den i vedtægtens artikel 25 anførte pligt til at begrunde enhver individuel afgørelse, der går en tjenestemand imod, har til formål dels at skabe et grundlag for, at retsinstanserne kan udøve sine kontrolbeføjelser for så vidt angår afgørelsens lovlighed, og dels at give den pågældende de oplysninger, der er nødvendige for, at vedkommende kan vurdere, om afgørelsen er holdbar. Hvad særligt angår afgørelser om afslag på deltagelse i udvælgelsesprøver er det i den henseende nødvendigt, at udvælgelseskomiteen præcist angiver, hvilke af betingelserne i meddelelsen om udvælgelsesprøven der ikke er anset for opfyldt af ansøgeren. I tilfælde af en udvælgelsesprøve med et stort antal ansøgere kan udvælgelseskomiteen på det første stadium begrænse sig til at begrunde afslaget kortfattet og blot at meddele ansøgerne kriterierne for og resultatet af udvælgelsen (præmis 72, 73 og 74).

Henvisning til: Domstolen, 30. november 1978, forenede sager 4/78, 19/78 og 28/78, Salerno m.fl. mod Kommissionen, Sml. s. 2403; Domstolen, 21. marts 1985, sag 108/84, De Santis mod Revisionsretten, Sml. s. 947; Domstolen, 12. juli 1989, sag 225/87, Belardinelli m.fl. mod Domstolen, Sml. s. 2353, præmis 7; Retten, 21. maj 1992, sag T-54/91, Almeida Antunes mod Parlamentet, Sml. II, s. 1739, præmis 33; Retten, 15. juli 1993, sag T-27/92, Camera-Lampitelli m.fl. mod Kommissionen, Sml. II, s. 873, præmis 51; Retten, 30. maj 1995, sag T-289/94, Innamorati mod Parlamentet, Sml. Pers. II, s. 393, præmis 27; Retten, 15. februar 1996, sag T-125/95, Belhandel mod Kommission, Sml. Pers. II, s. 115, præmis 21.

I denne sag kan det derfor ikke bebrejdes udvælgelseskomiteen, at den meddelte sagsøgeren afslaget på at give hende adgang til den mundtlige prøve ved standardskrivelsen af 16. februar 1996, som tilstrækkeligt præcist angav, hvilke betingelser i meddelelsen om udvælgelsesprøven udvælgelseskomiteen ikke anså for opfyldt (præmis 75).

Udvælgelseskomiteen er imidlertid forpligtet til senere at give de ansøgere, der udtrykkeligt anmoder derom, individuelle oplysninger. Disse bør sendes af udvælgelseskomiteen inden udløbet af fristen i vedtægtens artikel 90 og 91, således at ansøgerne har mulighed for at gøre brug af deres rettigheder, dersom de finder det hensigtsmæssigt. Udvælgelseskomiteens afgørelse om ikke at give en ansøger adgang til den næste prøve under udvælgelsesprøven er kun tilstrækkeligt begrundet, hvis den meddeler ansøgeren grundene til, at han ikke opfylder de kriterier, der er anvendt med henblik på udvælgelsen. De vanskeligheder, som er forbundet med enhver sammenlignende undersøgelse, kan ikke fritage udvælgelseskomiteen fra at give en sådan begrundelse. Kravet om at foretage en samlet bedømmelse af ansøgerne udelukker heller ikke, at der gives en begrundelse, som er i overensstemmelse med Domstolens praksis (præmis 76).

Henvisning til: Domstolen, 9. juni 1983, sag 225/82, Verzyck mod Kommissionen, Sml. s. 1991, præmis 16; Sergio m.fl. mod Kommissionen, a.st., præmis 49.

For så vidt som skrivelsen af 26. marts 1996 ikke gav sagsøgeren oplysning om de kriterier, som var anvendt ved bedømmelsen af ansøgernes kvalifikationsbeviser, og om resultatet af den foretagne udvælgelse, eller i øvrigt indeholdt nogen, end ikke kortfattet, begrundelse, følger det heraf, at udvælgelseskomiteen ikke tilstrækkeligt har begrundet sin afgørelse om ikke at give sagsøgeren adgang til den mundtlige prøve, og at anbringendet, hvorved den oprindelige begrundelse for denne afgørelse anfægtes, må tages til følge (præmis 77 og 78).

Henvisning til: Verzyck mod Kommissionen, a. st., præmis 17; Sergio m.fl. mod Kommissionen, a.st., præmis 51.

Selv om en fuldstændig mangel på begrundelse ikke kan afhjælpes ved forklaringer, der gives efter anlæggelsen af en sag, idet sådanne forklaringer da ikke længere kan opfylde deres formål, kan supplerende oplysninger i tilfælde af en utilstrækkelig begrundelse afgives under sagens behandling, hvormed anbringendet om manglende overholdelse af begrundelsespligten bliver uden genstand, idet dette dog ikke giver institutionen adgang til helt at erstatte en oprindelig fejlagtig begrundelse med en helt ny begrundelse (præmis 79).

Henvisning til: Domstolen, 26. november 1981, sag 195/80, Michel mod Parlamentet, Sml. s. 2861, præmis 22; Domstolen, 30. maj 1984, sag 111/83, Picciolo mod Parlamentet, Sml. s. 2323, præmis 22; Domstolen, 27. marts 1985, sag 12/84, Kypreosmod Rådet, Sml. s. 1005, præmis 8; Sergio m.fl. mod Kommissionen, a.st., præmis 52; Domstolen, 7. februar 1990, sag C-343/87, Culinmod Kommissionen, Sml. I, s. 225, præmis 15; Domstolen, 9. december 1993, sag Cl 15/92 P, Parlamentet mod Volger, Smi. I, s. 6549, præmis 23; Retten, 13. december 1990, forenede sager T-160/89 og T-161/89, Kalavros mod Domstolen, Sml. II, s. 871, præmis 72; Retten, 12. februar 1992, sag T-52/90, Volger mod Parlamentet, Sml. II, s. 121, præmis 40 og 41; Retten. 3. marts 1993, sag T-25/92, Vela Palacios mod ØSU, Sml. II, s. 201, præmis 26; Retten, 30. november 1993, sag T-78/92, Perakismod Parlamentet, Sml. II, s. 1299, præmis 52; Retten, 23. februar 1994, forenede sager T-18/92 og T-68/92, Coussios mod Kommissionen, Sml. Pers. II, s. 171, præmis 74, 75 og 76; Retten, 21. marts 1996, sag T-230/94, Farrugiamod Kommissionen, Sml. II, s. 195, præmis 31-38.

Den begrundelse, som Kommissionen gav i sin skrivelse af 6. juni 1996, er af en sådan beskaffenhed, at den udbedrer manglerne ved den oprindelige begrundelse på den måde, som er hjemlet i retspraksis (præmis 81).

Retten bemærkede i øvrigt, at en meddelelse om de resultater, opgjort i tal, som en ansøger har opnået i de forskellige prøver, udgør en tilstrækkelig begrundelse for den værdivurdering, som udvælgelseskomiteen har foretaget (præmis 84).

Henvisning til: Domstolen, 4. juli 1996, sag C-254/95 P, Parlamentet mod Innamorati, Sml. I, s. 3423, præmis 31; Retten, 27. juni 1991, sag T-156/89, ValverdeMordt mod Domstolen, Sml. II, s. 407, præmis 130-133; Camera-Lampitelli m.fl. mod Kommissionen, a.st., præmis 51 og 52; Belhanbel mod Kommissionen, a.st., præmis 22; Kaps mod Domstolen, a.st., præmis 81.

Konklusion:

Kommissionen for De Europæiske Fællesskaber frifindes.

Kommissionen betaler sine egne omkostninger samt en tredjedel af sagsøgerens omkostninger.